12.6.2023
SK
Úradný vestník Európskej únie
C 205/31
Žaloba podaná 29. marca 2023 – Európska komisia/Bulharská republika (Vec C-206/23) (2023/C 205/35) Jazyk konania: bulharčina Účastníci konania Žalobkyňa: Európska komisia (v zastúpení: B.
De Meester, E. Ruseva) Žalovaná: Bulharská republika
Návrhy žalobkyne Žalobkyňa navrhuje, aby Súdny dvor 1. určil, že Bulharská republika si nesplnila povinnosti, ktoré jej vyplývajú z článku 36 smernice Európskeho parlamentu a Rady (EÚ) 2018/2001 z 11. decembra 2002 o podpore využívania energie z obnoviteľných zdrojov (1) tým, že neprijala všetky zákony, iné právne predpisy a správne opatrenia potrebné na dosiahnutie súladu s touto smernicou a neoznámila tieto ustanovenia Komisii, 2. uložil Bulharskej republike povinnosť zaplatiť Komisii paušálnu pokutu zodpovedajúcu sume, ktorá je vyššia z týchto dvoch súm: a) násobok dennej sumy 1 800 eur a počtu dní, ktoré uplynuli odo dňa nasledujúceho po uplynutí lehoty na prebratie stanovenej v dotknutej smernici do dňa skončenia nesplnenia povinností alebo ak nesplnenie povinností neskončilo, do dňa vyhlásenia rozsudku v tejto veci, b) minimálna paušálna pokuta vo výške 504 000 eur, 3. v prípade, že nesplnenie povinnosti konštatované v bode 1 pretrváva až do dňa vyhlásenia rozsudku v tejto veci, uložil Bulharskej republike povinnosť zaplatiť Komisii penále vo výške 9 720 eur za každý deň odo dňa vyhlásenia tohto rozsudku až do okamihu, keď si Bulharská republika splní povinnosti, ktoré jej vyplývajú zo smernice, a 4.
uložil Bulharskej republike povinnosť nahradiť trovy konania.
Žalobné dôvody a hlavné tvrdenia Smernica Európskeho parlamentu a Rady (EÚ) 2018/2001 z 11. decembra 2018 o podpore využívania energie z obnoviteľných stanovuje právny rámec presadzovania energie z obnoviteľných zdrojov v odvetviach elektriny, vykurovania a chladenia, ako aj v odvetví dopravy Európskej únie.
Smernica stanovuje pre Úniu záväzný cieľ, aby sa do roku 2030 vyrábalo aspoň 32 % energie z obnoviteľných zdrojov.
Smernica stanovuje opatrenia na zabezpečenie hospodárskej efektivity podpory energie z obnoviteľných zdrojov a na zjednodušenie administratívnych postupov pre projekty v oblasti energie z obnoviteľných zdrojov.
Takisto uľahčuje účasť občanov na energetickej transformácii a umožňuje aj spotrebu vlastnej elektriny z obnoviteľných zdrojov a vytváranie komunít vyrábajúcich energiu z obnoviteľných zdrojov.
Okrem toho sa v smernici stanovujú konkrétne ciele zvýšenia podielu obnoviteľných zdrojov energie v odvetví vykurovania a chladenia, ako aj v odvetví dopravy do roku 2030, v ktorých obnoviteľné zdroje energie napredujú pomalšie ako v odvetví elektriny.
Smernicou sa tiež posilňujú kritériá na zabezpečenie udržateľnosti bioenergie.
Komisia zaslala 23. júla 2021 Bulharskej republike formálnu výzvu, v ktorej jej pripomenula, že lehota na prebratie tejto smernice uplynula a že opatrenia na jej úplné prebratie stále neboli Komisii oznámené.
Dňa 2. decembra 2021 zaslala Komisia Bulharskej republike odôvodnené stanovisko podľa článku 258 Zmluvy o fungovaní Európskej únie.
Opatrenia na prebratie smernice však stále neboli prijaté alebo v každom prípade neboli oznámené Komisii.
(1)
Ú. v.
EÚ L 328, 2018, s. 82.